ÜMUMDÜNYA ƏDALƏT EVİ

25 may 2024

Papua-Yeni Qvineya

Port Moresbidə İbadət Evinin

açılışı üçün toplanan dostlara

Əziz dostlar,

Sizi bu əlamətdar hadisə, Papua-Yeni Qvineyada Məşriqul-Əzkarın açılışı münasibətilə sevgi və bol sevinc dolu ürəklərlə salamlayırıq. Bu milli İbadət Evinin meydana çıxması Əmrin ölkə boyunca sürətlə tərəqqisinin sübutudur. Biz Əmrin sizin ölkənizdə tarixi boyu Öz lütfünü sizin üzərinizə yağdıran, indi isə sizi bu görkəmli nailiyyətlə bərəkətləndirən Həzrət Bəhaullaha ürəkdən gələn həmd və sənanı ifadə etməkdə sizə qoşuluruq.

Papua-Yeni Qvineyada İbadət Evinin ucaldılması, bu möhtəşəm nailiyyət, illərlə gərgin əmək, ciddi məşvərət və Qüdrət Sahibinə atəşin yalvarışla nümayiş etdirildiyi kimi, icmanızın toparlanma gücünü, fərasətliliyini və qətiyyətini tələb etdi. Sizin sədaqətli səylərinizlə müqəddəs bir məkan yaradılmışdır ki, orada hamı, Əbdül-Bəhanın sözləri ilə desək, “bir yerə toplaşa və bir-birinə ahənglə uyğunlaşaraq dua edə bilər; bu toplaşmanın nəticəsində insan ürəyində birlik və məhəbbət böyüyər və çiçək açar”.

Ürəyin paklığı, dərin ruhaniyyət və sarsılmaz iman – bu xüsusiyyətlər Papua-Yeni Qvineyanın nəcib xalqına xasdır. Onlar, Əmrin sizin sahillərinizə yetişməsindən bəri ölkənizdəki inananları xarakterizə edən keyfiyyətlərdir; bunlar, üzərində İbadət Evinin inşa edildiyi bünövrədir. Mərcan dənizinə baxan Port Moresbi təpələrində yerləşən bu fiziki binanın dərin ruhani mənası var. Hər kəsi öz divarları arasında qarşılamaqla insan nəslinin birliyini və bütün dinlərin vahidliyini ifadə edir. O, bu qüdrətli ölkənin müxtəlif xalqlarını insanlığa xidmət və Allaha ibadət etmək üçün bir araya gəlməyə dəvət etməklə birləşdirir. Doğrudan da, bütün ölkədə insanlar artıq bu ideallarla hərəkətə gəlmişlər. Biz kəndlərdə və qonşuluqlarda icma quruculuğu fəaliyyətlərinin çiçəkləndiyi yerlərdə ibadət və xidmətin zəngin kollektiv həyat modelinin əsasını necə təşkil etdiyini görməkdən şadıq. Belə yerlərdə ruhani qardaş və bacılar icmalarının yaxşılaşmasına öz paylarına düşən töhfəni necə verə biləcəklərini və bundan əlavə, bütün cəmiyyətin maddi və ruhani rifahını necə təmin edə biləcəklərini birlikdə öyrənirlər. Qoy ölkənizin düz mərkəzində bu məbədin açılışı belə nəcib məqsədlərə can atan daha çox icmaların meydana çıxmasını ilhamlandırsın.

Qoy hamı sevinsin! Çünki bu, imanın, ümidin və ortaq məqsədin qovuşduğu andır. Qoy bu müqəddəs məkanda ucaldılan həmd-səna nəğmələri ruhlarınızı yüksəltsin və içəridə toplaşanların hamısına xeyir-bərəkət gətirsin.

İmzalanmışdır: Ümumdünya Ədalət Evi